
	Comisia pentru buget, finanţe şi bănci

	
	Bucureşti,        

Nr. 22/67/05.07.2012


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege  privind modificarea Codului Fiscal ,  cu care comisia noastră a fost sesizată în fond cu adresa Biroului Permanent nr.PL.x 76 din  10 aprilie 2012.
	PREŞEDINTE,

Maria Eugenia Barna

	Comisia pentru buget, finanţe şi bănci
	
	Bucureşti,    

Nr. 22/67/05.07.2012


RAPORT 
asupra proiectului de Lege  privind modificarea Codului Fiscal
Cu adresa nr. Plx 76 din 10 aprilie 2012, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind modificarea Codului Fiscal.
Prezentul proiect de lege are ca obiect de reglementare eliminarea scutirii de la plata impozitului pentru „clădirile proprietate a statului, a unităţilor administrativ-teritoriale sau a oricăror instituţii publice, cu excepţia încăperilor care sunt folosite pentru activităţi economice, altele decât cele desfăşurate în relaţie cu persoane juridice de drept public” şi „clădirile aflate în domeniul public al statului şi în administrarea Regiei Autonome "Administraţia Patrimoniului Protocolului de Stat", cu excepţia încăperilor care sunt folosite pentru activităţi economice”

La întocmirea raportului s-au avut în vedere avizele Consiliului legislativ şi Comisiei juridice, de disciplină şi imunităţi.
Guvernul nu susţine adoptarea acestei iniţiative legislative.

Proiectul de Lege a fost adoptat de Senat în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României.
Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .

În raport de obiectul şi conţinutul său, proiectul de Lege face parte din categoria legilor ordinare.
La lucrările comisiei şi-au înregistrat prezenţa un număr de 23 deputaţi, din totalul de 33 de membri ai comisiei.
La dezbaterea proiectului de Lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Gheorghe Gherghina – secretar de stat la Ministerul Finanţelor Publice.
Raportul comisiei a fost adoptat cu majoritatea membrilor prezenţi la dezbatere. 

În urma dezbaterii, în şedinţa din data de 04.07.2012, comisia propune Plenului Camerei Deputaţilor respingerea proiectului de Lege privind modificarea Codului Fiscal, din următoarele considerente:

· abrogarea scutirii de la plata impozitului pe clădiri, în cazul cladirilor ce aparţin instituţiilor publice presupune alocarea de la bugetul de stat a cotelor corespunzătoare impozitului pe clădiri, fapt care nu ar conduce la o creştere a veniturilor bugetului de stat, ci doar la o redirecţionare a veniturilor acestuia;
· eliminarea exceptării de la plata impozitului pe clădirile aflate  în administrarea Regiei Autonome "Administraţia Patrimoniului Protocolului de Stat” va fi împovărătoare pentru regie, fiind în imposibilitatea de a asigura funcţionarea bazei de reprezentare şi protocol;
· art. 138 alin. (5) din Constituţia României prevede că „ Nici o cheltuială bugetară nu poate fi aprobată fără stabilirea sursei de finanţare”;

· întrucât iniţiativa legislativă cuprinde prevederi care vizează în mod direct şi activitatea autorităţilor administraţiei publice locale, conform art. 8 din Legea administraţiei publice locale nr. 215/2001, înainte de adoptarea oricărei decizii, cu privire la soluţiile vizate de iniţiatori, trebuie consultate şi structurile asociative ale autorităţilor administraţiei publice locale.

	PREŞEDINTE,

Maria Eugenia Barna 

	SECRETAR,

Nicolae Bud


Întocmit,

Consilier parlamentar Ene Giorgiana

